Benedikte Kiær (KF), 2013-02-05:
Når man mister sin funktionsevne, kan det være meget grænseoverskridende at skulle have hjælp til alt det, man førhen kunne klare med lethed.
Det angår ikke bare praktiske gøremål i ens eget hjem som at svinge med kosten eller gøre rent på anden vis, men også det at skulle tage et bad eller håndtere sin egen personlige hygiejne.
Derfor er det vigtigt for Det Konservative Folkeparti, at man også har indflydelse på, hvem der skal hjælpe en.
Det er baggrunden for, at vi lægger meget stor vægt på, at man kan vælge, hvilken mad man skal have – det vil nok også betyde, at man spiser mere – man kan også være med til at bestemme, hvem der skal hjælpe en med badet eller for den sags skyld gøre rent i ens hjem.
Det frie valg blev sikret i 2003, og det er med til at sikre, at man kan vælge frit.
Vi kan se af tallene, at rigtig mange har taget det frie valg til sig.
I 2011 valgte godt 45 pct. af hjemmehjælpsmodtagerne en privat leverandør af praktisk hjælp og/eller madservice.
På dette område har omkring 5,3 pct. valgt en privat leverandør, hvilket sandsynligvis hænger sammen med, at der ikke er så mange private leverandører af personlig pleje.
Samtidig viser diverse tilfredshedsundersøgelser, at man er rigtig glad for både den kommunale og private hjemmehjælp.
Det er rigtig godt.
Det forslag, vi behandler her i dag, ændrer den måde, som hjemmehjælpen og dermed også den praktiske hjælp og personlige pleje er organiseret på i dag.
Hvad er det gode ved det her forslag?
Det gode er, at vi selvfølgelig hilser det velkommen, når der kommer færre regler eller mindre bureaukrati.
Det synes vi selvfølgelig er positivt.
Vi synes også, det er godt, at der ikke sker en total afvikling af det frie valg, hvilket vi kunne have frygtet.
Vi synes også, det er godt, at der er mulighed for at kunne sammenkoble ydelser, som det hedder.
Det vil sige, at man også kan sammentænke hjemmehjælp og rehabilitering samt hjemmepleje og plejeboliger.
Hvordan kan vi egentlig sikre det frie valg?
Hvorfor er det ikke obligatorisk, at man skal kunne tildele en borger et servicebevis?
Når nu annonceringspligten er fjernet, hvordan kan man så sikre, at de private leverandører bliver gjort opmærksom på, at der er mulighed for at byde?
Derudover sikrer forslaget ikke gennemsigtighed i kommunernes udregning af afregningsprisen for hjemmehjælpen efter godkendelsesmodellen, ligesom Konkurrencerådet ikke længere har mulighed for at udstede påbud om beregning og efterkalkulation af kommunernes afregningspriser.
Der bør være større gennemsigtighed, så borgerne har mulighed for at undersøge, om kommunerne får mest mulig hjemmehjælp for deres skattekroner.
Derudover er der også hele spørgsmålet om, hvordan man kan sikre, at kommunerne leverer samme hjemmehjælp til samme pris efter udbudsmodellen, hvis der ikke er krav om fuld gennemsigtighed.
Så synes vi endvidere også, at det er rigtig ærgerligt, at frit valg-databasen nedlægges, for det giver jo et meget godt overblik på tværs af kommunegrænserne.
Samlet set mener Det Konservative Folkeparti, at ulemperne overstiger fordelene.
Vi synes, det er ærgerligt, at socialministeren ikke fortsatte, men afbrød de forhandlinger, der var mellem regeringen og oppositionen om dette forslag.
Så var ulemperne måske nok blevet luget ud.
Men altså, på baggrund af alt det, jeg har fremhævet, og de problemer, vi finder ved forslaget, stemmer vi imod dette forslag.